ଶତାବ୍ଦୀର କଳାକାର, ଓଡ଼ିଶାର ଅନ୍ୟତମ ଅଗ୍ରଗଣ୍ୟ ନାଟ୍ୟସଂସ୍ଥାନ । ଓଡ଼ିଶାର ନାଟ୍ୟ ସଂସ୍କୃତିକୁ ଆଗକୁ ନେବା ପାଇଁ ଧୀର ମଲ୍ଲିକ ଓ ଅନ୍ୟ କିଛି ଯୁବ ନାଟ୍ୟକର୍ମୀଙ୍କ ପ୍ରଚେଷ୍ଟାରେ ୧୮ ଅପ୍ରେଲ ୧୯୭୬ ମସିହାରେ ଏହି ଅନୁଷ୍ଠାନ ଭୁବନେଶ୍ୱରଠାରେ ଗଢିଉଠିଥିଲା । ଅନୁଷ୍ଠାନଟି ଇତିମଧ୍ୟରେ ଓଡ଼ିଶା ତଥା ଅନ୍ୟାନ୍ୟ ରାଜ୍ୟରେ ଶତାଧିକ ନାଟକ ପରିବେଷଣ କରିସାରିଛି । ନାଟକ ବ୍ୟତିତ ଏହି ଅନୁଷ୍ଠାନ ନାଟ୍ୟ ସମ୍ବନ୍ଧିତ ବିଭିନ୍ନ ପରିସମ୍ବାଦ ଓ କାର୍ଯଶାଳାର ଆୟୋଜନ ମଧ୍ୟ କରିଆସିଛି । ଏହି ଅନୁଷ୍ଠାନଟି ଗତ ବହୁ ବର୍ଷ ଧରି କଳିଙ୍ଗ ନାଟ୍ୟ ମହୋତ୍ସବର ଆୟୋଜନ କରିଆସୁଛି । ଏହି ନାଟ୍ୟ ମହୋତ୍ସବରେ ବିଭିନ୍ନ ଭାଷା ଓ ରାଜ୍ୟର ନାଟକ ପରିବେଷଣ କରାଯାଏ । ୧୯୮୮ ମସିହାରୁ,  'ଶତାବ୍ଦୀର କଳାକାର'  ଶିଶୁମାନଙ୍କ ପାଇଁ ଏକ ନାଟକ ମହୋତ୍ସବର ଆୟୋଜନ ମଧ୍ୟ କରିଆସୁଛି । ଏତଦ ବ୍ୟତିତ, ଏହି ଅନୁଷ୍ଠାନଦ୍ୱାରା ପରିଚାଳିତ ଶିକ୍ଷାନୁଷ୍ଠାନରେ ଅଭିନୟ ଇତ୍ୟାଦି ନାଟ୍ୟର ବିଭିନ୍ନ ବିଭାଗରେ ଶିକ୍ଷାଦାନ କରାଯାଇଥାଏ । ବହୁ ସଂଖ୍ୟାରେ ଅଭିନେତା, ନିର୍ଦ୍ଦେଶକ ତଥା ନାଟ୍ୟକାର ସୃଷ୍ଟି କରିଚାଲିଥିବା  'ଶତାବ୍ଦୀର କଳାକାର' , ଓଡ଼ିଆ ନାଟ୍ୟ ଆନ୍ଦୋଳନକୁ ନୂତନ ଦିଗଦର୍ଶନ ଦେଇଚାଲିଛି ।